
A MAGYAR JOGASZEGYLET 1885. APR. 11. 
TELJES ÜLÉSE. 

2íapirenden van KAplány Géza : « Telelclcönyvi refcyrmok^ czímű előadása 
feletti vita. 

Dr. Imling Konrád: 

^ Tisztelt Jogászegylet! 

Mióta Káplány Géza tagtárs m. é. decz. 13-án tartott fel- 
olvasása folytán ezen tisztelt egylet körében a telekkönyvi 
reformok fölötti eszmecsere megindult, az igazs^gügyminister 
f. é. január 19-éröl az országgyűlés elé terjesztette a telek- 
könyvi betéteknek szerkesztéséről és a telekkönyvi rendeletek 
pótlásáról s módosításáról szóló törvényjavaslatot. És ezen 
körülmény az eszmecserének ha nem is más, de határozottabb 
irányt adott. Éhez képest a legutóbb tartott felolvasásban 
dr. Csillag Gyula tagtárs leginkább a törvényjavaslatot vette 
már fejtegetéseinek alapjául. En mint par excellence a gya- 
korlat embere s azon szabálynak híve, hogy a theoria — főleg 
a jog terén — practicus czélokat tartson szeme előtt, ugyan- 
azon alapra állok; sőt kizárólag a törvényjavaslatot veszem 
kiindulási pontúi, még pedig egyrészt nehogy a tisztelt egylet 
figyelmét túlságosan hosszú időn át vegyem igénybe, másrészt 
hogy előadásom többfelé el ne ágazzék az alaposság rovására : 
a törvényjavaslatnak egyedül két czélját — igaz hogy föczél- 
jait — és az ezek elérésére tervezett eszközöket akarom meg- 
beszélés tárgyává tenni. 

Ezen két czél elseje : a telekkönyvi hetetek oly szerkesztése, 
hogy az azokban foglalt állapot a tényleges birtokállapottal lehe- 
tőleg egyezzék ; 

másodika : oly intézkedések tétele, melyek lehető biztonságot 
nyújtsanak arra nézve, hogy ne létesülhessen oly tényleges álla- 

pot, niely a telekkönyvi betétekben foglalt állapottól huzamosabb 
időre eltérjen. 

Szó fér ugyan ahoz: hogy egyáltalában és föltétlenül 
szükséges és czélszerü-e, különösen a magyar jog szellemének 
megfelelö-e a telekkönyvi publicitás merev alapelvének szigora 
alkalmazása ? szükséges és czélszerű-e a telekkönyvet ne csak 
az ingatlanokra vonatkozó jogi tények bizonyítására szolgáló 
okiratnak, hanem «a2 ingatlan dolgok eszményi terének » quali- 
ficálnunk és kijelentenünk, hogy csakis a telekkönyvbe történt 
bejegyzés folytán szerezhető ingatlan dologra dologi jog ? Tény 
azonban, hogy a telekkönyv publicitása az austriai jog csator- 
náin áthatotta már valamennyi jogintézményeinket, valamennyi 
ujabb törvényalkotásunkban megtámadhatlanúl fenálló elvnek 
elfogadtatott ; és ily körülmények között alig szenved kétséget, 
hogy létesítendő polgári törvénykönyvünk ugyanezen elvet 
fogja vallani. 

Ha pedig ez így van, és ha azt akarjuk, hogy a tényleges 
viszonyok a legfontosabb vagyon-jogviszonyok szabályozásánál 
irányadó elvvel folytonos harczban ne álljanak és hogy emez 
elv az attól reménylett jótékony hatás helyett a jogéletben 
visszás állapotok, bizonytalanságok, pereskedések örökös forrá- 
sává ne váljék: akkor minden lehető módon igyekeznünk kell 
az elvnek megvalósításával oly nj'ilvánkönyvi állapotot terem- 
teni, mely a tényleges birtokviszonyoknak megfelel; és oly 
intézkedéseket kell tennünk, melyeknek következményéül amaz 
állapot nem időleges, de tartós lesz, melyek mellett lehetetlen, 
vagy legalább valószínűtlen, hogy a nyilvánkönyvi és a tény- 
leges birtokállapot között hosszabb időn át tartó élesebb és 
lényegesebb ellentétek keletkezzenek. 

A törvényjavaslatnak említett két czéljával tehát egyet- 
értek; de az ezek elérésére a javaslatban választott eszközöket 
nem tartom alkalmasaknak, legalább nem kielégítőknek. 

Vegyük szemügyre az első czél elérésére tervezett intéz- 
kedéseket : 

A telekkönyvi betétek a jelenleg vezetett telekjegyző- 
könyvekből lévén szerkeszteudők (1. §.) és a B. lapon rendszerint 
az jegyeztetvén be tulajdonosnak, ki az illető telekjegyzőkönyv 
szerint nyilvánkönyvi tulajdonosnak tekintendő (12. §.) : a végett 



mégis, hogy a telekkönyv a tényleges birtokállapottal lehető 
összhangzásba hozassék, a B. lap szerkesztésénél kivételesen a 
telekkönyvön kívüli tényleges állapot is figyelembe veendő, 
ha az érdekelt felek a szerkesztéssel foglalkozó bizottság előtt 
az eljárásról szóló részben körülírt bizonyítékokat szolgál- 
tatják (14. §.). Ily bizonyítékot pedig képez az átruházó telek- 
könyvi tulajdonostól eredő, habár bekeblezésnek alapjául nem, 
sőt előjegyzés alapjául sem alkalmas írásbeli szerződés és 
ugyanezen tulajdonosnak az átalakító bizottság előtt szóval tett 
és jegyzőkönyvbe vett, a jogügylet létrejöttére vonatkozó beis- 
merése (36. §.). 

Látni való ebből, hogy a tényleges birtoklásnak a betétek 
B. lapjának szerkesztésénél kisegítő hatás mindössze az esetben 
tulajdoníttatnék, ha van a jogügyletről, a telekkönyvi tulajdo- 
nostól származó okirat, de ez a bel- vagy külkellékek tekinteté- 
ben oly gyarló, hogy előjegyzés alapjául sem szolgálhat, és ha 
meg ahoz a telekkönyvi tulajdonostól — mivel már elhalt, mivel 
távol van, vagy más okból — szóbeli nyilatkozat sem szerezhető. 
Mert ha van telekkönyvi bejegyzés alapjának alkalmas okirat, 
vagy ha a telekkönyvi tulajdonostól a megtörtént átruházást 
beismerő nyilatkozat vagy akár a hiányos okiratra vonatkozó 
írásbeli pótnyilatkozat szerezhető, akkor a tulajdonjog bejegy- 
zése ezen bizonyítékok alapján, a telekkönyvi rendelet szabályai 
szerint is kieszközölhető ; akkor tehát a tényleges birtoklás 
kimxúQÁéssL felesleges. Ha pedig a birtokosnak szerződési okirata 
egyáltalában nincs és ilyent többé nem is szerezhet, akkor a 
tényleges birtoklás igazolása mit sem használ. 

Egy esetben ki van terjesztve a tényleges birtoklásnak 
hatálya; abban t.i.,. midőn az igényelt ingatlan nyilvánkönyvön 
kívül több átruházásnak képezte tárgyát és ezen átruházások 
mindenikéről sem az okiratok fel nem mutathatók, sem a jog- 
ügyletek létrejötte az összes átruházóknak beismerésével nem 
igazolható. Ilyenkor a további átruházásokról hiányzó okiratok 
a helyhatóság vagy a bizalmi férfiak oly irányú bizonyításával, 
hogy az átruházásokról tudomással bírnak, és a tényleges bir- 
toklás igazolásával pótolhatók. De a telekkönyvi tulajdonos- 
tól vagy igazolt örököseitől származó, legalább előjegyzésre 
alkalmas okkat . felmutatása vagy ugyanezeknek az átruhá- 



zásra vonatkozó szóbeli nyilatkozata ez eáetben is szüksé- 
ges (37. §.). 

Ezen intézkedésekkel szemben megkísértem annak bizo- 
nyítását, hogy ha a telekkönyvi állapotot a tényleges birtok - 
állapotokkal összhangzásba hozni akarjuk, a telekkönyvi ren- 
deletnek a bejegyzés kieszközlésére vonatkozó szigorú szabályai 
irányában kivételesen, ad hoc, tetemes concessiók tételére van 
szükségünk ; és hogy az érintett czél elérésére azon szűkkörü 
joghatály, melyet a javaslat a tényleges birtoklásnak tulajdoní- 
tani akar, épen nem elégséges. 

Nem hallomás után, de előbb mint ügyvéd, később mint 
törvényszéki bíró s járásbíró, különösen mint úrbéri rendezési 
ügyekkel, a telekkönyvnek az úrbéri rendezési munkálatok sze- 
rinti átalakításával és telekkönyvi ügyekkel sűrűn foglalkozó 
bíró az ország több részében tüzetesen, most pedig másodfokú 
bírói minőségben az egész országra nézve általában szerzeit 
közvetlen tapasztalatok nyomán állíthatom: hogy jelenlegi 
telekkönyveink arra nézve, hogy a tényleges birtokállapotot 
híven feltüntessék, a legeslegszerényebb igényeknek sem felel- 
nek meg; hogy számtalan községben, sőt egész vidékeken leg- 
nagyobb része azon személyeknek, kik a telekjegyzőkönyvekben 
tulajdonosoknak vannak feltüntetve, évtizedek előtt meghaltak 
és az ingatlanok jelenleg a negyedik, ötödik birtokosnak kezén 
vannak; úgy hogy ott azon kereszteket, melyekkel az egyes 
részleteknek külön birtoktesti minőségét szokás megjelölni, 
sokkal helyesebben a tulajdonosoknak bejegyzett személyek 
nevei mellé lehetne helyezni. Telekkönyveink siralmas állapota 
számtalan különféle alkalommal képezte már megbeszélés és 
leírás tárgyát; és a törvényjavaslat indokolása is beismeri, hogy 
a a telekjegyzőkönyvek a tényleges állapotnak hű képét igen sok 
helyütt épen nem nyújtják*; mely kijelentést oda módosítanám, 
hogy ezt a hű képet alig nyújtják valahol. 

Nem akarok tehát itt részletekbe bocsátkozni ; nem aka- 
rom például elmondani azt, hogyan és miért voltam kénytelen 
a telekkönyvek átalakítása alkalmával nem egyszer a tíz telek- 
jegyzőkönyvben foglalva volt, külön jogi természetű s külön 
személyek tulajdonát képező ingatlanoknak megfelelő birtokot 
egy telekjegyzőkönyvbe vezettetni tíz személy tulajdonául, hatá- 



rozatlan arányban. Telekkönyvi állapotjaink illustratiójáúl esak 
egy, a legközelebb múlt időben actaszerűleg tapasztalt esetet 
mondok el. Valaki — mondjuk M. nevű egyén — budapesti, 
a kerepesi aton fekvő házat szerzett vétel útján és a tulajdonjog 
az 50-es években az ő részére bekebeleztetett. M. meghalt a 
60-as évek elején több gyermek hátrahagyásával, kik bíróságon 
kívül akként egyeztek meg, hogy a házat örökségül a legidősebb 
fíú kapja meg, ki a többi örökösöket másként kielégíteni köteles. 
A telekkönyvben az örökhagyó maradt bejegyezve. Hogy az 
örökös tulajdonosúi telekkönyvileg bejep:yeztessék, szükséges- 
nek annál kevésbbé tartatott, mert a legidősebb fiú történetesen 
ugyanazon névre volt keresztelve, mint az atyja, utóbb meg- 
halt az ifjabb M. is, bátrahagyván négy gyermeket. Ezek közül 
kettő eladta a házat. A vevő átvette azt és jelenleg is birtokban 
van; a ház azonban a két ízbeni örökösödés, az örökösök 
közötti egyessegek és az adás-vevés közbenjöttének daczára a 
telekkönyvben még mindig az évtizedek előtt elhalt idősb M* 
nevén áll. És ily viszonyok fenforognak a fővárosban, húszezer 
forintnál nagyobb értéket képviselő ingatlanra nézve ! Méltóz- 
tassanak ebből következtetést vonni azon állapotokra, melyek 
az ország félreeső vidékein, egyenkint csekély értékű ingatlanok 
tekintetében léteznek. 

Ha pedig azon okok után kutatunk, melyek még jelenleg 
is magok után vonják azt, hogy á tényleges birtokosoknak, 
hogy azoknak, kik ingatlanokat szereznek,' nagyrésze telek- 
könyvi tulajdonossá nem válik: akkor — eltekintve némely 
más, inkább csak szórványosan és kivételesen előforduló körül- 
ményektől — amaz okokat leginkább abban fogjuk találni, 
hogy azok, kiktől a birtokosok az ingatlanokat szerezték, magok 
sem telekkönyvi tulajdonosok, a telekkönyvi tulajdonostól pedig 
l^ejegyzésre alkalmas okirat kieszközlése most már lehetetlen és 
e szerint a tulajdonjog bejegyzésének a telekk. rendelet 71. §-a 
áll útjában; és másodszor abban, hogy a birtokosnak van ugyan 
a telekkönyvi tulajdonostól történt szerzésre vonatkozó okirata, 
de ez a telekk. renddel kivánalmainak annyira meg nem felel, 
hogy annak alapján a ttdajdonjognak még előjegyzését sem lehet 
kieszközölni. 

A telekkönyvi intézmény irányában való közöny és az 



intézmény hatályának félreismerése, melyet a törvényjavaslat 
indokolása a telekjegyzökönyvi B. lapok elhanyagolásának 
okául első helyen említ, általában fenálloUák ugyan a telek- 
könyvi intézmény életbeléptetésének első idejében és utó- 
hatásaikban, közvetve előidézték azt, hogy a kik ingatlanokat 
szereznek, minden igyekezet és a törvények és rendeletek fel- 
tételeinek minden lehető teljesítése mellett most sem tudnak 
telekkönyvi tulajdonosokká válni. Itt-ott ama közöny és igno- 
rantia kétségtelenül fenáll még jelenleg is; de általánosságban 
és legnagyobbrészt megszűnt és most már a nyilvánkönyvi 
állapot és a tényleges birtokállapot közötti disharmonia fő- és 
még mindig activ okának álig mondható. Jelenleg már nincs 
vidék és alig van község, mely példáját nem látta volna annak, 
miként perelte el a második és szemesebb vevő, vagy miként 
árvereltette el végrehajtás útján az eladó hitelezője a vevő bir- 
tokát, ki a tulajdonjogot saját javára telekkönyvileg bejegyez- 
tetni elmulasztotta. Ezek a példák hatottak. Most már ritka az 
eset, hogy az ingatlanok szerzésére vonatkozó jogügyletről 
csupa közönyből vagy a telekkönyvi bejegyzés joghatályának 
nem ismerése miatt nem szerkesztenének okiratot vagy nem 
kérnék az okirat alapján a tulajdonjog telekkönyvi bejegyzését. 
Ha az ingatlanokra vonatkozólag most is kötött jogügyletek 
igen nagy része telekkönyvileg nem érvényesíttetik, ennek oka 
többé nem az ügyleteknél érdekelt személyek közönyében, 
hanem a fenébb érintett körülmények egyikében vagy másiká- 
ban rejlik : vagy nem nyerheti el a szerző a tulajdonjog telek- 
könyvi bejegyzését, mivel jogelődje maga sincs a telekkönyvi- 
ben tulajdonosúi bejegyezve; vagy oly silány a jogügyletről 
készült okirat, hogy ennek alapján még előjegyzést sem lehet 
elrendelni. 

Es a telekkönyv s a tényleges birtokállapot közötti össz- 
hang létrehozásának épen ezen hét főakadályát nem akarja 
eltávolítani a törvényjavaslat a telekkönyvi betétek szerkesztése 
alkalmával. Elengedi, vagy inkább magánbizonyítványnyal és 
a tényleges birtoklás igazolásával pótolni engedi azon okirato- 
kat, melyek a nem telekkönyvi tulajdonossal, vagy mondjuk a 
csupái^i jogczimmel bíró személylyel utóbb kötött ügyletekre 
vonatkoznak és melyek vagy meg vannak, vagy utólagos nyilat- 



kozat alakjában még megszerezhetők ; de el nem engedi a Ulek- 
könyvileg bejegyzett tulajdonossal előbb kötött jogügyletről szóló 
okiratot, mely létre sem jött, mely utólag többé meg nem sze- 
rezhető, és melynek hiánya eddig is okozta azt, hogy a tény- 
leges birtokos a telekkönyvi rendelet szabályainak alkalmazása 
mellett nem lett az ingatlannak nyilvánkönyvi tulajdonosává. 

Ezen okiratoknak hiányát a javaslat szerint a tényleges 
birtok nem pótolja; a telekkönyvi tulajdonostól okirat az esetek 
túlnyomó részében többé nem szerezhető ; ennek « igazolt örö- 
kösei », kik az átruházásra vonatkozó okiratot szintén kiállíthat- 
nák, többé nem, legalább összességökben többé nem léteznek, 
vagy mint « igazolt » örökösök hagyatéki eljárásunk elhanyagolt 
voltánál fogva tán egyáltalában sem léteztek. Megmarad tehát 
az újonnan szerkesztett telekkönyvi betétben tulajdonosnak 
ugyanaz a régen meghalt ember, ki a telekjegyzőkönyvben is 
mint ilyen kisértett; és megmarad mindaddig, míg majd egy 
másik nemzedék belátván ezen állapot tarthatlanságát, belát- 
ván azt, hogy a jogviszonyok mindnagyobb ööszebonyolítására 
vezet, a közgazdászati fejlődés idegeinek alákötését jelenti az, 
ha a nemzeti vagyon tetemes része a jogi forgalomból el van 
vonva : radikális orvoslathoz fog majd nyúlni, ha csak ideig- 
lenesen is és kényszerűségből, de fel fogja ruházni a tényleges 
birtokot jogi tekintetben azon hatással, melyet az életben gya- 
korol ; szóval el fogja rendelni, a mitől mi most oly nagyon 
félünk és a mit félrendszabályokkal helyettesíteni s elodázni 
akarunk, az új telekkönyvek szerkesztését, az új helyszinelési 
eljárást'. 

Igenis, tisztelt Jogászegylet, minél tovább gondolkoztam 
a kérdés fölött, annál erősebbé vált a meggyőződésem, hogy 
egyedül az új helyszínelés útján érhetjük el azon czélt, melynél 
a telekkönyvi betétekben foglalt állapot a tényleges birtokálla- 
pottal lehetőleg megegyezik; és hogy egyedül az új helyszínelés 
szolgálhat helyes kiindulási pontúi ama másik czél elérésére, 
mely szerint jövőben is a tényleges állapot a betétekben foglalt 
állapottól huzamosb időre el ne térjen. 

Én egyébiránt nem képzelek magamnak oly helyszínelést, 
melyről a törvényjavaslat azt tartja, «hogy a telekjegyzőkönyvi 
állapottal teljesen szakítanánk és az A. lapokat kivéve, üres 

lapokat tárnánk fel», vagy melylyel — mint Csillag úr 
mondja — ((tabnla rasát alkotnánk a tettleges birtokos j avara », 
melynél «a fekvöségekre vonatkozó tulajdoni jogczimek és 
zálogjogok is új bejelentés alá kerülnének». Korántsem. Söt 
ellenkezőleg, én a tényleges birtokállapotot okvetlenül kinyo- 
mozandónak és az utolsó tényleges birtok kipuhatolásának 
eredményét a további eljárás alapjául veendmek tartom ugyan, 
de csak a mennyiben a telekjegyzőkönyvek szeiint jogosultak 
ellent nem mondanak. A törvényjavaslat és az általam con- 
templált eljárás közötti lényeges különbség tehát az : hogy míg 
a javaslat szerint a betétek B. lapjain rendszerint az jegyeztetik 
be, ki az illető telekjegyzőkönyv szerint nyilvánkönyvi tulaj- 
donosnak tekintendő s ezen szabály ellenében a tényleges 
birtokállapotnak csak kivételes joghatály tulajdoníttatik; én 
megfordítva a tényleges birtokállapotot helyezném előtérbe, és 
rendszerint a tényleges birtokost vezettetném be tulajdonosnak, 
de nem akkor, ha az annak rendjén értesített nyilvánkönyvi 
tulajdonos ennek ellene mond, mely esetben ez lUóbbit az új beté- 
tekben is megliagyndm tulajdonosnak. 

A telekjegyzökönyvek C. lapjainak még fenálló tételeit 
pedig egyszerűen átvezettetném a betétek C. lapjaira; a mi ellen 
akadály fen nem foroghat, mert hiszen dologi jogokról van szó, 
melyek magát az ingatlant, tekintet nélkül az arra vonatkozó 
tulajdonban történt változásra, terhelik. Fenn nem forogva tehát 
a javaslat indokolásában kiemelt azon nehézség, hogy a G. lapra 
hejegyzendő jogok érvényesítése a teleknek több utánjárást, 
időt és költséget okozna. 

Megengedem, hogy ily eljárás csak improprie mondható 
helyszínelésnek, és hogy ez úgy mint Austriában az 1874. évi 
törvények szerint nem volna egyéb, mint a telekkönyvek új fel- 
vétele, új szerkesztése ; de hát nem az elnevezés itt a fő, hanem 
a lényeg és az eljárás alkalmas volta a kitűzött czél elérésére. 
Már pedig — legalább az én meggyőződésem szerint — ily eljá- 
rás által a telekjegyzőkönyvek szerint biztosított jogok sérelme 
s veszélyeztetése nélkül a nyilvánkönyv és a tényleges birtok- 
állapotok közötti összbang sokkal biztosabban és sokkal tel- 
jesebben jönne létre, mint a törvényjavaslatban tervezett eljá- 
rás által. 

Az austriai törvény a telekkönyvezett ingatlanokra bejegy- 
zett terheknek szintén egyszerű átvitelét rendeli, tehát nem 
kivánja a zálogjogok új bejelentését; mert. ezen törvény 22. §-a 
szerint az ugyanitteni 8. pont alatt nem említett más dologi 
jogok, nevezetesen a jelzálogjogok kinyomozásába semmi esetben 
sem kell bocsátkozni; azok a mennyiben a 32. §. szerinfc át nem 
viendök, az 1871 július 25-érÖl kelt törvény szerinti bejelentés 
tárgyát képezik; a 32. §. értelmében pedig azon ingatlanok 
telekkönyvi betétjeibe, melyek eddig valamely telekkönyvben 
be voltak vezetve, az ama fekvöségeket illető telekkönyvi be- 
jegyzések átjegyzendök, a mennyiben tárgyuknál fogva az 
általános telekkönyvi törvényeknek megfelelnek. 

A 3. lap szerkesztésére nézve az austriai törvény azt ren- 
deli: hogy azon fekvöségek tekintetében, melyek valamely 
telekkönyvben már bejegyezvék, az azok birtokával összekötött 
jogok kinyomozásának csak akkor van helye, ha azok telek- 
könyvileg bejegyezve még nincsenek és csak annyiban, a meny- 
nyiben azon jogokra nézve a felek között teljes egyetértés jön 
létre (23. §.). Ettől az én indítványom eltér arra nézve, hogy a 
felek teljes egyetértésének a telekkönyvi tulajdonos vagy jog- 
utódjai részéről való ellentmondás elmulasztását y tehát ezek 
hallgatólagos beleegyezését, egyetértését substituálnám ; azért 
mert a telekkönyvileg biztosított és még valóban fenálló jogok 
sérelmétől ily eljárási módozat mellett sem tartok; és mert 
tekintve a nálunk fenforgó körülményeket, tekintve különösen 
azt, hogy a tényleges birtokos legtöbbször épen az okból nem 
juthat telekkönyvi tulajdonhoz, mivel a telekkönyvi tulajdonos- 
tól, ki régen elhalt, a telekkönyvi bejegyzésre engedélyt nem 
nyerhet, annak örökösei pedig bíróilag ilyeneknek el nem 
ismérvek, vagy szintén elhaltak már, — az egyetértés igazolását 
könnyítendőnek, azt a jogi vélelemre is alapítandónak tartom. 

E tárgyra vonatkozólag a törvényjavaslatnak még csak 
egy intézkedésére akarok reflectálni. 

EUsmeri és feltételezi a javaslat, hogy egyes telekjegyző- 
könyvekben (talán egyes községekben és egész vidékeken is) 
a legnagyobb szabálytalanságok fordulnak elő és be fog követ- 
kezni az eset, hogy azokat, illetve a kitűzött czél elérését gátló 
akadályokat a javaslatban tervezett intézkedésekkel lehetetlen 

lesz megszüntetni. Ezekre nézve tehát az 55. §. azt iDroponálja : 
hogy hatalmaztassék fel az igazságügymini ster, «hogy a fen- 
forgó akadályok eltávolítása iránt a helyszinelési szabályoknak, 
továbbá a jelen törvény és a telekkönyvi rendeletek hatályban 
maradt intézkedéseinek megfelelő alkalmazása mellett intéz- 
kedjék*. (A javaslat szavai.) 

Érzi tehát a javaslat és határozott kifejezést is ad annak, 
hogy a helyszinelési szabályok megfelelő alkalmazása nélkül 
a telekkönyvet a tényleges birtokállapotnak mindenütt megfele- 
lővé tenni nem lehet. Én meg vagyok győződve, hogy ez nem 
csak mindenütt nem, hanem a legkevesebb helyen lesz lehet- 
séges, hogy igen kevés közqég van az országban, hol több vag>' 
kevesebb oly telekjegyzőkönyv nincs, mely a tényleges birtok- 
állapotnak megfelelő telekkönyvi betétté a törvényjavaslatban 
tervezett módon nem lesz átalakítható. De hát tekintsünk el 
ettől és tegyük fel, hogy sötéten látok. Mégis mi akadályozza a 
törvényhozást abban, hogy a helyszínelést, melyet végre is sok 
helyen kivételesen alkalmazni kénytelen lesz, ne alkalmazza 
általánosságban szabályként az egész országban, mikor nyilván- 
való, hogy ez által a kitűzött czél biztosan, a legnehezebb kö- 
rülmények között is elérhető ? 

A tényleges birtokos vagy egyúttal telekkönyvi tulajdonos; 
és ekkor a helyszínelés és a törvényjavaslat szerinti eljárás 
között nincs különbség, a birtokos a betétben tulajdonosként 
bevezettetik. Vagy nem nyilvánkönyvi tulajdonos ugyan a tény- 
leges birtokos, de teljesíteni képes azon feltételeket, melyeket a 
törvényjavaslat megkíván arra, hogy a betétek szerkesztésekor 
tulajdonosnak bevezettessék; és még ekkor sincs az eredmény- 
ben különbség a két eljárás között; a birtokos itt is mindkét 
eljárás szerint nyilvánkönyvi tulajdonossá válik ; különbséget 
a kettő között legfölebb abban tehetünk, hogy a javaslat sze- 
rinti eljárásban a birtokosnak teljesítenie kell azon feltételeket, 
melyeket a helyszínelésnél szintén teljesíthetne, de melyek tel- 
jesítése tőle itt nem kívántatik. Lényegben és az eredményben 
tehát a két eljárás csak ott ágazik el, hol a tényleges birtokos 
által a telekkönyvileg más nevén álló ingatlanra gyakorolt 
jogoknak ellent ugyan senki sem mond, de a birtokos a telek- 
könyvben még bejegyzett tulajdonos vagy jogutódjai részéről a 

tulajdonjognak az ö javára való bevezetésébe a beleegyezést, 
okirat felmutatása vagy a nevezettek szóbeli nyilatkozása útján 
igazolni képtelen. Itt a helyszinelési eljárásban a tényleges bir- 
tokos szintén lehet telekkönyvi tulajdonossá, a javaslat szerinti 
eljárásban nem, ebben változatlan marad a telekjegyzőkönyv 
B. lapjának állapota. Mondom — egyedül itt van lényeges kü- 
lönbség a két eljárás között ; és a törvényjavaslat, mely pedig 
a telekkönyvi betétek tartalma s a tényleges birtokállapot 
közötti összhangot akarja létesíteni, azt az eljárást választja 
mégis, melyet épen a fatális harmadik esetben, épen ott, hol a 
próbát ki kellene állania, általában czélra nem vezetőnek ismer 
el, és a másik, a czélszerünek mutatkozó eljárást csak kivétele- 
sen, a felmerülő szükséghez képest esetről esetre akarja alkal- 
mazni ! 

És még valamit. A kivételes rendelkezéseket, azt hogy 
valamely jogi reform külön helyeken különböző módon, itt tör- 
vény, amott rendelet alapján vitessék keresztül, helyesein y - 
általában nem lehet. Azután meg : nem hiszem, hogy néhány 
százra rúgna az országban azon községek száma, melyekben 
valamennyi telekjegyzőkönyv B. lapjai a tényleges birtokálla- 
potot tüntetnék fel, vagy hol mind a betétek a tényleges birtok - 
állapotnak megfelelően a törvényjavaslat szerinti eljárás útján 
volnának szerkeszthetők. Ha már most az 55. §. úgy értelmez- 
tetik, hogy nagymérvű « szabálytalanság* már az is, ha valítmely 
község néhány telekjegyzőkönyve a törvény alkalmazása mel- 
lett a tényleges birtokállapotnak megfelelően betétté át nem 
alakitható, és hogy mái' ez is maga után vonja a különleges 
intézkedés szükségét: akkor megtörténhetik, hogy a szabály 
kivékllé, a kivétel meg szabálylyá válik; hogy a telekkönyvi 
betétek szerkesztése több községben foganatosittatik a hely- 
szinelési szabályok alkalmazása mellett, mint azok nélkül. 
Ha pedig csak az tekintetnék « szabálytalanságnak •, hogy vala- 
mely község telekjegyzőkönyveiből egyáltalában nem, vagy 
ezek nagyobb részéből nem lehet a törvény intézkedései szerint 
a tényleges birtokállapotnak megfelelő telekkönyvi betéteket 
szerkeszteni : akkor azon anomáliába esünk, hogy ezentúl ott 
lesz a telekkönyv leghelyesebb, hol eddig leginkább volt elha- 
nyagolva, és megfordítva ; hogy oly községben, melyben eddig 

a telekkönyvi intézmény majdnem teljesen ignoráltatott, a 
tényleges birtokosok könnyű szerrel telekkönyvi tulajdono- 
sokká válnak, mig ott, hol szabálytalanságok csak elvétve for- 
dulnak elö, a birtokosok egy része ezentúl is a puszta birtokkal 
kénytelen beérni s a telekkönyvben bejegyzett tulajdonhoz 
nem jut. 



Áttérek most a törvényjavaslatban a másik föczél elérése 
végett felvett rendelkezésekre, melyek arra hivatvák, hogy ne 
létesülhessen a telekkönyvi betétekben fog^t állapottól huza- 
mosb időre eltérő tényleges állapot. 

E czélra — eltekintve a telekkönyvi lejegyzést némileg 
megkönnyítő rendelkezésektől — szolgálna 1. hogy az adóköteles 
személyében bekövetkezett változást az arra hivatott hatóság csak 
a tulajdonjog bekeblezését rendelő s jogerőre emelkedett végzés 
alapján jegyzi be (70. §.); 2. az ellenjegyzési kényszer ; 3. a be- 
advány-kényszer. 

Mindezekre általánosságban először azt jegyzem meg: 
hogy fentartani csak azt lehet, a mi megvan már, és távoltartani 
csak azt lehet, a mi nincs még itt. Ha a telekkönyvi betétek tar- 
talma 8 a tényleges birtokállapot közötti összhangot a jövőre 
77^2;iY' Í6 fen akarjuk tartani; ha biztosítani akarjuk magunkat 
az ellen, hogy a tényleges állapot a betétekben foglalt állapottól 
ismét különbözővé válik ; akkor mindenek előtt — miután a 
hegy nem megy Mahomedhez, miután a tényleges birtokállapo- 
tokat a telekkönyvhöz képest át nem idomíthatjuk — teremtem 
kell oly nyilvánkönyvi állapotot, mely a tényleges birtokálla- 
potnak mindenben megfeleljen. A míg ez nincs meg, addig 
visszás dolog a két állapot közötti — nem létező — összhang 
fentartására czélzó intézkedéseket tenni ; és kár és felesleges a 
felek irányában bárminemű kényszert alkalmazni oly czélból, 
hogy az általok kötött jogügyletek nyilvánkönyvi érvényesítése 
iránti intézkedésre serkentessenek, mikor előre bizonyos, hogy 
ezen intézkedés czélhoz nem vezet, hogy a jogszerző, okirat es 
kérvény daczára telekkönyvi tulajdonossá nem válhatik, mivel 
a tulajdonjog magának az átruházónak javára sincs bejegyezve 
és be sem jegyezhető. — Már pedig a mint kimutatni igyekez- 

tem, a törvényjavaslatban tervezett úton a tényleges birtok- 
állapotnak megfelelő telekkönyvekhez jutni nem fogunk. 

Ebből azonban korántsem azt a következtetést akarom 
levonni^ mintha a javaslatnak az imént említett második föczél- 
ját el kellene ejteni; söt ellenkezően, lehetőleg igyekezni kell 
annak elérésére ; de hogy elérjük, vagy legalább megközelítsük, 
hogy a telekkönyv és a tényleges birtokállapot közötti összhang 
biztosítása iránt bármiként is intézkedhessünk, előbb helyre kell 
állítanunk az összhangot ; e végett pedig — legalább az én véle- 
ményem szerint — telekkönyvi helyszínelést kell alkalmazni, 
vagy ha ez jobban hangzik, a betétek szerkesztésénél a tény- 
leges birtoklásból kell mint alapból kiindulni. 

Másodszor ismétlem, a mit a javaslat első főczéljára 
vonatkozólag mondottam már, hogy annak okát, miszerint a 
szerzési jogügyletek tetemes része telekkönyvileg be nem jegyez- 
tetik, jelenleg már ritkán a felek közönyében és többnyire 
abban, hogy az átruházó maga sem tulajdonos, és a jogügylet- 
ről készült okirat hiányaiban és hibáiban kell keresnünk. Ezen 
okokat kell tehát megszüntetnünk, ha a tényleges birtokálla- 
potnak a telekkönyvi betétekben foglalt állapottól való eltérést 
megakarjuk előzni. Egyedül az itt-ott igaz még előforduló 
közönynek az ellenfél serkentése és pénzbírság alkalmazása 
által való .megtörésével czélt nem érünk. A törvényjavaslat 
pedig csakis ily természetű eszközöket kíván alkalmazni. 

De tekintsük ezeket egyenkint és közelebbről. 

Eddig a jogügyletre vonatkozó okiratnak illetékszabás 
végett történt bemutatása után az adó a szerzőre vettetvén ki, 
a csekélyebb műveltségű egyén a szerzett jogra nézve, a nél- 
kül is, hogy a tulajdonjog bekeblezését kérné, teljes biztonság- 
ban véli magát; az az átruházó pedig, kitől az ingatlan után 
adót többé nem követelnek, az ügy további folyamatával nem 
gondol. A javaslat tehát az által, hogy a földadót a tulajdon- 
jognak .a szerzőre való bekeblezéseig és a bekeblezési végzés 
jogerőre emelkedéséig az átruházóra rendeli kivettetni, azt 
akarja elérni, hogy ez a szerzőt jogának telekkönyvi érvényesí- 
tésére serkentse. 

Ez az eszköz alkalmas ugyan némi eredmény előidézé- 
sére; de egyedül ott, hol a tulajdonjog a szerző nevére való 

bekeblezésének csakugyan semmiféle törvényes akadálya sincs 
és a bekeblezés kieszközlése valóban csak a szerzőn múlik. 

De vannak ezen intézkedésnek oly más következményei, 
melyek a tőle várt és nem nagyon sok esetben beálló jótékony 
hatást legalább is ellensúlyozzák. 

A földbirtokosok kényszerűségből vagy önként túladnak 
összes ingatlanjaikon, úgy hogy többé semmiféle fogható vagyo- 
nuk, legalább itt az országban nincs. Gondoljunk csak az 
Amerikába vándorlók tetemes számára. Ezeknek ugyan mindegy, 
akár a földadó rajok vettetik ki, akár másokra; és ezeknek 
ugyan sem érdekök, sem alkalmuk nincs ingatlanjaik vevőit a 
bekeblezési kérvények beadására serkenteni. A vevőket pedig 
az adókivetés eddigi móájeL legalább vissza nem tartóztatta attól, 
hogy a tulajdonjogot javukra bekebleztessék, mert ennek elmu- 
lasztásából vagyoni előnyt nem vártak. De megeshetik, hogy 
vissza fogná tartani a törvényjavaslat által tervezett adókivetési 
mód, ha tudják azt, hogy a tulajdonjog bekeblezéséig a földadó 
nem tőlök, hanem az átruházótól követeltetik, és ha tudják, 
hogy addig, míg az adónak magából az ingatlanból való behaj- 
tása megkiséreltetik, szép pár év szokott elmúlni. 

Ne feledjük továbbá, hogy a tervezett intézkedés végre is 
első sorban adóügyi természetű, és ezért más mellékes czélra 
alkalmazást csak annyiban kellene hogy nyerhessen, a mennyi- 
ben a pénzügytan elveinek megfelel. A megadóztatásnak alapja 
in ultima analysi a jövedelem, mely az adótárgy birtoklását fel- 
tételezi. Szerintem tehát pénzügyi szempontból határozottan 
helytelen valakire róni a földadó fizetését csak azért, mert a te- 
lekkönyvben tulajdonosul még ő van bejegyezve, daczára annak, 
hogy be van igazolva s el van ismerve, hogy az ingatlant nem 
ő, hanem más valaki birtokolja, hogy nem ő, hanem ezen más 
valaki élvezi az ingatlannak jövedelmeit. Helytelen ezt tenni 
oly czélból, hogy ennek folytán a méltatlanul megadózott te- 
lekkönyvi tulajdonos a tényleges birtokost a tulajdonjog bekeb- 
lezésének kieszközlésére ösztönözze. Hát ha a birtokos ezt 
mind a mellett még sem teszi? Ha megteszi ugyan, de jogerejü 
bekeblezési végzés — a mi sokszor történik — csak évek mul- 
tán hozatik ; vagy ha a bekeblezés iránti kérelem elutasíttatik ? 
Mind ennek daczára a földadó az átruházóra vettessék ki, a ki 

talán maga sem telekkönyvi tulajdonos, a kinek javára tehát 
a törvényjavaslat intézkedése tulajdonképen épen ugy volna 
alkalmazható, inínt az uj szerző javára? 

Az ellenjegyzési kényszerről, miután azt egyedül, mint oly 
eszközt veszem szemügyre, mely a betét(^khen foglalt állapottól 
eltérő tényleges állapot létesülésének megüátlására szolgáljon, 
nincs sok mondani valóm. A telekkönjrvi bejegyzés alapját nem 
a kérvény, hanem az ahhoz mellékelt, a jogügyletről készült ok- 
irat képezi. Ha ez a telekkönyvi állapotnak, ha a törvény kívá- 
nalmainak belsőleg vagy külsőleg, ha a jogügylet természeté- 
nek meg nem felel : akkor hasztalan a kérvénynek leggondo- 
sabb szerkesztése ; a bejegyzés iránti kérelem mégis el fog uta- 
síttatni. A törvényjavaslat maga is, a mint indokaiban mondja, 
az ellenjegyzési kényszert, mint a szakértekezlet által elvben 
pártolt közjegyzői kényszernek és a fenforgó körülményeknél 
és viszonyoknál fogva javasolt hitelesítési kényszemek helyét 
pótló intézkedést vette fel ; de ezen intézkedés, legalább az érin- 
tett czél elérésére véleményem szerint fölötte csekély mérvben 
alkalmas. 

Hátramarad még a beadvány kényszerről szólanom. 

A javaslat kiemeli, hogy ezen kényszer némi « megsértése 
a szerző, illetve a jogosult azon törvényes jogának, hogy jogát 
tetszése szerint telekkönyvijeg érvényesíthesse vagy ezt mel- 
lőzze. » De ezen, szem előtt tartva a czél nagy fontosságát, és 
tekintve hogy a gyámkodó kényszer gyakran csakugyan oly 
egyének érdekében alkalmaztatik, kik saját érdeköket önmaguk 
felfogni képtelenek, szívesen tultenném magamat, ha ezen meg- 
győződésre tudnék jutni, hogy az által a nyilvánkönyvi állapot 
és a tényleges birtokállapot közötti összhangot a jövőre nézve 
biztosítani képesek leszünk, hogy ez által a törvény nem csu- 
pán a magánjoggal való élés vagy nem élés szabadsága megsér- 
tésének ódiumát vonja magára, a nélkül, hogy egyúttal az az 
által elérendő czélt általában el is érné, vagy tetemesen csak 
meg is közelítené. 

De hát tekintsük a beadvány-kényszer következményeit, 
iigy a mint a gyakorlatban alakulni fognak. 

A telekkönyvi hatóság, kézhez vévén az illetékszabási vagy 
az adóhivatalnak az illeték kiszabása végett bemutatott okira- 

2 

tokról vezetett jegyzékét, ha azt tapasztalja, hogy a szerzett jog 
« telekkönyvi keresztülvitelen czéljából kérvény nem érkezett, 
pénzbírság terhe alatt felhívja azt, a ki a jogot szerezte, ennek 
•telekkönyvi keresztülvitelére*, vagyis a szerzett tulajdonjog 
bekeblezése iránti kérvény beadására; és ha a kérvény be nem 
adatik, vagy a mulasztás elfogadhatólag nem igazoltatik, a pénz- 
bírságot fokozatosan kiszabja. 

Feltűnik mindjárt, hogy ezen eljárás gyakorlati alkalmaz- 
hatásának alapja azon feltevés, hogy a szerződések az illeték 
kiszabása végett rendesen bemutattatnak. A javaslat indokolása 
azt állítja, hogy ez « ujabb időben rendszerint» megtörténik. 
Szívesen elhiszem ; de hozzáteszem, hogy azon esetekben, mi- 
dőn a szerződés az illeték kiszabása végett bemutattatik, — a 
mint előbb már kifejtettem — újabb időben épen úgy rendsze- 
rint beadatik a tulajdonjog bejegyzése iránti kérvény is. A leg- 
több esetben tehát, a hol az illeték kiszabása megtörténik, 
felesleges lesz a beadványkényszer ; a mikor pedig az okirat az 
illeték kiszabása végett be nem mutattatik, a beadványkényszer 
alkalmazásba nem lesz vehető. 

Én továbbá a bíróság méltóságával, a bírói functió komoly- 
ságával összeegyeztethetőnek sehogy sem tartom, hogy a bíró- 
ság kényszeritsen valakit arra, hogy tőle valamit kérjen. Jól 
jegyezzük meg : nem valaminek a bejelentéséről, nem a folya- 
matba tett eljárásban észlelt valamely hiány pótlásáról, hanem 
eljárás folyamatba tételéről, kérelmezésről van itt szó, melynek 
folytán az iránt, hogy a kérelemnek hely adatik-e, vagy az meg- 
tagadtatik, ugyanazon bíróság. vebn hívatva határozni, mely a 
kérelem előterjesztését pénzbírság terhe alatt elrendelte. Ha 
már most a bekeblezési kérelem a felhívásnak megfelelően elő- 
terjesztetik, de elutasittatik, minő színben tünteti fel ez a fel- 
hívó bíróságot a felhívott, az elutasított kérvény beadására 
kényszerített fél előtt? Ha a kórvény helytelenül volt szer- 
kesztve s ezért el kell azt utasítani, a telekkönyvi hatóság má- 
sodszor, harmadszor is fel fogja-e hívni a felet kórvény beadá- 
sára, vagy tán épen utasítást fog adni neki, milyen legyen a 
kérvény, hogy annak hely adassék ? Ha a kérvény elutasíttatott, 
de nincs kizárva, hogy annak a felsőbb bíróság esetleg helyt 
adna, a telekkönyvi hatóság tán arra is kényszerítse a felet, 

hogy az elutasító végzés ellen felfolyamodással éljen ? Ha a be- 
mutatott okirat a kért telekkönyvi bejegyzés alapjául alkalmat- 
lan, talán alkalmas új okirat kiállítására is kényszerítse a bíró- 
ság a szerződő feleket? Azt hiszem, mindezen kérdésekre nemvul 
kell felelni; és ha ez igy van, akkor mindez esetekben a bead- 
vány-kényszer hatálytalan. 

És mi történjék akkor, ha a telekkönyvi hatóság az illeték- 
kiszabási vagy az adóhivatal útján oly jogügylet létrejöttéről 
nyer tudomást, mely szerint oly valaki ruházta át az ingatlant, 
ki a telekkönyvben maga sincs tulajdonosnak bevezetve, ki an- 
nak, miután a törvényjavaslat kívánta feltételeknek eleget tenni 
képtelen volt, a betétek szerkesztése alkalmával maga sem volt 
tényleges birtokának daczára tulajdonosnak bevezethető ? Alkal- 
maztassék-e itt is a beadvány-kényszer ? Ha nem — és ez volna 
még a helyesebb, akkor épen azon esetek legtöbbjeiben nincs 
helye ama kényszernek, melyekben a tényleges birtokállapottól 
eltérő nyilvánkönyvi állapot létesülni, helyesebben melyekben 
a két állapot közötti ellentét mind élesebbé, a közbeeső átru- 
házók szaporodása folytán kiegyenlíthetlenebbé válni készül. 
Ha pedig ilyenkor is alkalmazandó a kényszer, akkor olyasmire 
kényszerítjük a feleket, a miről előre tudjuk, hogy eredménye 
nem lesz, nem lehet. 

Egészen, másként állanának a dolgok, ha 1 . a telekkönyv 
úgy alakíttatnék át, a betétek úgy szerkesztetnének, hogy a tényle- 
ges birtokállapotnak lehetőleg hü képét nyújtsák; 2. ha behozat- 
nék a kötelező hagyatéki eljárás, és behozatnék 3. a közjegyzői 
kényszer. 

A telekkönyvnek hivatalos nyomozat segélyével a tényle- 
ges birtokállapotnak megfelelő átalakítása nélkül a beadvány- 
kényszernek kellő eredménye nincs; mert — a mint az imént 
mondottam, mikor az átruházó maga sem telekkönyvi tulajdo- 
nos, mikor azt, hogy azzá lehessen, a törvény az ezzel rendelt 
eljárás útján tőle megtagadta : akkor a beadvány-kényszernek 
vagy nincs értelme, vagy ha mégis alkalmaztatik, czélra nem 
vezet. 

A kötelező hagyatéki eljárás arra, hogy a beadvány-kény- 
szer általában, és különösen hogy kellő eredménynyel alkal- 
maztathasBék, asért szükséges; mert egyrészt anomália, hogy 

az, ki ingatlant élők közötti jogügylet által szerzett, ebbeli jo- 
gának telekkönyvi érvényesítésére szorittathassék, ellenben az, 
ki az ingatlant örökösödés folytán vette birtokba, azon intéz- 
kedések szükségszerű megtétele alól, melyek öt telekkönyvi 
tulajdonhoz juttassák, fel legyen mentve. Annál nagyobb ez az 
anomália, mivel ha az élők közötti átruházásról szabályos ok- 
irat készül, a tulajdonjogi bekeblezés kérésének elmulasztását 
utóbb, még a következő vagy a harmadik átruházás alkalmával 
is jóvá lehet tenni ; mig a hagyatéki eljárás megindításának el- 
mulasztása által, ha azután az örökösök a tényleges osztálykor 
nekik jutott ingatlanokon túladtak és később elhaltak, a telek- 
könyvi tulajdonosok lánczolata többnyire teljesen és helyreál- 
lithatlanul megszakad. 

Másrészt meg épen a hagyatéki eljárás megindításának el- 
mulasztása leginkább oka annak, hogy az ingatlanokat átruhá- 
zók magok sem telekkönyvi tulajdonosok, és hogy ennek foly- 
tán — a mint kirautattam — a beadvány-kényszer a felmerülő 
esetek igen nagy részében vagy nem alkalmazható, vagy ha 
mégis alkalmaztatik, üres, a priori eredménytelennek mutat- 
kozó formalitássá alacsonyul. 

A mi végre a közjegyzői kényszert — vagy mondjuk tágabb 
értelemben az okirat-kényszert illeti, ennek szükségességét más 
szempontokból is demonstrálhatnám. Rámutathatnék különö- 
sen arra, hogy az igazságszolgáltatás minden más ágain a ma- 
gánokirat valódisága tekintetében a bizonyítás azt terheli, ki az 
okiratból saját javára jogokat származtatni akar, hogy a valódi- 
ságnak és a tartalom valóságának vélelme csak a közokirat 
mellett harczol; hogy ezen elvekkel merően ellenkezik azon 
szabály, mely szerint a felekkönyvi eljárásban a felek egyoldalú 
kérelmére magánokiratok alapján ex primo decreto feltétlen 
jogok engedtetnek, melyek az ellenfél által csak kereset útján, 
törlési kereset indítása által megtámadhatók és megerőtlenit- 
hetők ; és hogy innen származnak a gyakorlatban azon végte- 
len zavarok, melyek a törlési perekben a bizonyítási kötelezett- 
ségre nézve folyton felmerülnek. Arra is rámutathatnék, hogy a 
telekkönyvi publicitás elvének megóvása tekintetéből feltétlenül 
szükséges azon három évi határidőnek megrövidítése, melyet a 
telekkönyvi rendelet a harmadik jóhiszemű szerző elleni kitör- 

lési kereset megindítására enged, hogy a törvényjavaslat 72. §-a 
ily irányban intézkedik is ; de hogy ezen intézkedéssel karöltve 
kellene járnia a bekeblezés alapjául szolgáló okiratok hitele 
emelésének. 

Azonban felolvasásom tárgyára szorítkozván, a súlyt egye- 
dül arra akarom fektetni : hogy a beadvány-kényszertől a kívánt 
eredményt csak az esetben várhatjnkf ha azzal az okirat-kényszert 
összekötjük; ha kijelentjük, hogy ingatlanra vonatkozó dologi 
jogot csak közhitelességü okiratok alapján lehet szerezni; ha 
ezen okiratok szerkesztésével oly közegeket bízunk meg, kik a 
közhitelesség jellegén felül képzettségüknél és állásuknál fogva, 
garantiát nyújtanak arra nézve, hogy erkölcsi s anyagi felelőssé- 
gek tudatában csak akkor fogják az okiratot szerkeszteni, miután 
meggyőződtek arról, hogy az illető jog nyilvánköny vi érvényesí- 
tésének telekkönyvi akadály útjában nem áll, és kikről bízvást 
feltehetjük, hogy az okiratot a tartalom tekintetében is a jog- 
ügylet természetének és a törvény kívánalmainak megfelelően 
fogják szerkeszteni, úgy hogy annak alapján egyes rendkívüli 
esetek kivételével a telekkönyvi bejegyzés akadálytalanul el- 
rendelhető és foganatosítható lesz; ha ezen közegeket bízzuk 
meg a közbenjöttök mellett létrejött jogügyletek időszakonkinti 
bejelentésével ; és ha a beadvány- kényszert ezen bejelentésekre 
alapítjuk. Akkor igen is a lehető biztonsággal számithatnánk 
arra nem csak, hogy a szerzett jog telekkönyvi bejegyzése iránti 
kérvény be fog adatni, hanem hogy a kért bejegyzés el is fog 
rendeltetni, és ha még sem, hogy az elutasítás okai a fenforgó 
hiányok pótlása, vagy új okirat kiállítása által, vagy más alkal- 
mas módon meg fognak szüntettetní. 

A törvényjavaslat az aláírás- hitelesítési kényszer behoza- 
talának egyedüli akadályaként a kir. közjegyzők csekély számát 
említi* Ugyanezen akadály fenforog természetesen a közjegyzői 
okirat-kényszer ellenében is ; de nem látom be ezen akadály 
elhárításának nagyobb nehézségeit. Ha kitágíttatik a közjegyzői 
hatáskör, ezzel kapcsolatban újabb közjegyzői állomások is vol- 
nának, akár minden telekkön> vi hatóság székhelyén szervez- 
hetők ; és ez esetben az ingatlanokra vonatkozó jogügyletek kö- 
tésének nehézséxfeiről sem lehetne alapos panasz; mert arra, 
hogy az illető okirat helyesen és megbízhatóan szerkesztessék, 



22 

feltótlenül szükséges a telekkönyv betekintése, szükséges tehát 
a telekkönyvi hatóság székhelyének felkeresése, és itt a felek 
egyúttal feltalálnák azon személyt, ki a tervbe vett jogügyletet 
tárgyazó okirat szerkesztésére hivatva van. 

A legműveltebb államok törvényeire hivatkozik a javaslat 
indokolása, melyek szerint a telekkönyv és a tényleges birtok- 
állapot közötti összhang fentartásának biztosítása végett kény- 
szereszközök alkalmaztatnak. Igen is alkalmaztatnak, de neni 
egyedül és elszvjeUlten a hcadvány- vagy átiratási kényszer alak- 
jában, hanem kapcsolatosan más alkalmas intézkedésekkel, 
melyek biztosítékot nyújtanak arra nézve, hogy az átiratási 
kényszer alkalmazása a tőle várt ei'edménynyel is fog járni 

T. Jogászegylet ! Kifejtett nézeteimet összegezve recapitu- 
lálni szükségtelennek tartom, miután azokat az illet.ő helyeken 
eléggé határozottan kiemelni igyekeztem. Csak kettőt akarok 
még álláspontom védelmére megjegyezni. 

Az első az: hogy épen nem tartozom azok közé, kik « min- 
dent egyszerre elérni akarva, a reformokat csak úgy képzelik, 
ha azok úgy jönnek, mint az áradat, mely mindent, sokszor 
még a régi földtalajnak termékeny humusát is magával ra- 
gadja* ; de másrészt oly egyoldalú, oly részleges újításokkal 
sem tudok megbarátkozni, melyek tetemes munkát és költséget 
okoznak, a jogélet alapjaiban való megrázkódtatását okozzák, 
a nélkül, hogy ezen munkával, ezen költséggel és ezen megráz- 
kódtatással arányban álló eredménynyel járnának. 

A második pedig: hogy az, amit mondottam, legcsekélyebb 
részben sem ellentmondási, ellenzési viszketegnek, hanem egész- 
ben legbensőbb meggyőződésemnek kifolyása. Meglehet, hogy 
meggyőződésem téves; és ha a törvényjavaslatban tervezett 
utón és módon is létesíteni fogjuk a telekkönyvi betétekben 
foglalt állapotnak a tényleges állapottal való egyezését és elejét 
fogjuk venni oly tényleges állapot létesülésének, mely a betétek- 
ben foglalt állapottól huzamosb időre eltér — akkor ennek senki 
sem fog jobban örülni, mint én magam. (Éljenzés.) 

Dr. Fayer László s. k. Dr. Környey Ede s. k. 

titkár. eloök. 

